ตลาดหุ้นเอเชียขยับขึ้นภาคบ่าย หลายตลาดปิดทำการในเทศกาลคริสต์มาส
ตลาดหุ้นเอเชียขยับขึ้นภาคบ่าย หลายตลาดปิดทำการในเทศกาลคริสต์มาส
25 ธ.ค. 2558

ตลาดหุ้นเอเชียส่วนใหญ่ขยับขึ้นในการซื้อขายภาคบ่ายวันนี้ โดยปริมาณการซื้อขายเบาบาง ขณะที่ตลาดหุ้นหลายแห่งปิดทำการเนื่องในวันคริสต์มาส ส่วนตลาดหุ้นโตเกียวและตลาดหุ้นจีนซึ่งเปิดทำการในวันนี้ ขยับขึ้นเล็กน้อย
ตลาดหุ้นฮ่องกง มาเลเซีย อินโดนีเซีย ฟิลิปปินส์ อินเดีย ปิดทำการในวันนี้ (25 ธ.ค.) เนื่องในวันคริสต์มาส
สำหรับข้อมูลเศรษฐกิจที่ได้มีการเปิดเผยในวันนี้ ได้แก่ กระทรวงสื่อสารและกิจการภายในประเทศของญี่ปุ่นเปิดเผยในวันนี้ว่า ดัชนีราคาผู้บริโภค (CPI) เดือนพ.ย. ปรับตัวเพิ่มขึ้น 0.1% จากปีก่อนหน้า ซึ่งปรับตัวเพิ่มขึ้นเป็นครั้งแรกในรอบ 5 เดือน และสะท้อนถึงราคาพลังงานที่ปรับตัวลดลงเล็กน้อย ขณะที่ราคาอาหารปรับตัวเพิ่มขึ้น
ส่วนดัชนี CPI พื้นฐาน ซึ่งไม่นับรวมราคาอาหารสดที่มีความผันผวนนั้น อยู่ที่ 103.4 เมื่อเทียบกับฐาน 100 ในปี 2553
อัตราว่างงานของญี่ปุ่นอยู่ที่ระดับ 3.3% ในเดือนพ.ย. ซึ่งเพิ่มขึ้น 0.2% จากเดือนก่อนหน้า เนื่องจากประชาชนต้องการหางานที่ดีกว่า
ตัวเลขว่างงานญี่ปุ่นปรับตัวเพิ่มขึ้นเป็นครั้งแรกในรอบ 3 เดือน หลังจากที่ทำสถิติต่ำสุดในรอบ 20 ปี ที่ 3.1% เมื่อเดือนต.ค.